Лувсанжамбаагийн Мөнхтөр

Лувсанжамбаагийн Мөнхтөр (1975 онд Завхан аймгийн Алдархаан суманд төрсөн) 

-Монголын зохиолч, яруу найрагч, редактор, шог зураач, барималч, ая зохиогч

 Намтар 
Монгол Улсын иргэн, барималч, зураач, яруу найрагч Л.Мөнхтөр Завхан Аймгийн Алдархаан суманд төржээ. МЗЭ, Ногоон Морь нийгэмлэг, Олон Улсын Шог Зураачдын Нийгэмлэгийн гишүүн уран бүтээлч тэр бээр багаасаа зураг зурж, ном их уншдаг хүүхэд байсан бөгөөд зуны амралтаараа хөдөө хонь хариулж өссөн байна. 1982 онд сумынхаа дунд сургуульд элсэн орж, дараа нь Эрдэнэтийн Жаргалант хотхон, Хөвсгөлийн Мөрөн хотод тус тус сурч, дунд сургуулиа дүүргэжээ. 1992 онд дүрслэх урлагийн "Ногоон морь" сургуульд Ё.Далх-Очир багшийн уран зургийн ангид элсэж, 2-р курсээсээ Г.Эрдэнэбилэг багшийн баримлын урланд шилжин сурч, зураач, барималч хос мэргэжлээр 1995 онд төгссөн байна. Дараа нь СУИС-ын харьяа Дүрслэх Урлагийн Дээд Сургуулийн баримлын ангид Угтаабаяр багшийн урланд суралцан мэргэжил дээшлүүлсэн.  

1995-2005 онд чөлөөт уран бүтээлч, малчин, ногоочин, уурхайчин зэрэг ажил хийж байжээ. 

2005 онд АНУ-ын  Флорида мужид хэлний курст сураад, аажимдаа Лос-Анжелест суурьшсан. Лос-Анжелес дахь California International University-д англи  хэл үзэж, дараа нь Los Angeles Pacific College-д компьютер графикч мэргэжлээр сурч төгссөн.  Төгсмөгцөө Universial Studios Hollywood-д зураачаар ажилласан. Тэнд олон ч найз нөхөдтэй болж, чадалтай зураачдаас суралцан, нэг ёсондоо шог зургийн академид үнэгүй сурсан байна. Энэ үеэр хошин хөргийг сайн зурж сурсан гэдэг. 

АНУ-ын Калифорни мужийн Лос Анжелес хотноо 2023 оны 11-р сарын 12-ноос 17-ны өдрийн хооронд болсон, Олон Улсын  Шог Зураачдын Нийгэмлэгийн (International Society of Caricature Artists) З2 дахь чуулганы хурдан зурах тэмцээнд, дэлхийн өнцөг булан бүрээс ирж оролцсон 250 гаруй зураачтай Л.Мөнхтөр өрсөлдөн, 30 минутад мэргэжлийн шаардлага хангасан 12 зураг зурахаас нийт 44 зураг зуран, Тэргүүн байрт шалгарч, "World's Fastest Caricaturist" цом, өргөмжлөл, баримлын төрлөөр 3-р байрт шалгарч, диплом гардсан байна. Тэрээр зураг зурж, баримал барьж, шүлэг бичиж, ая зохиодог. 

2023 онд яруу найраг, дууны "Дэлхий Нэвт", нийтлэл, дурсамж, өгүүллэгийн "Тэрс Өнцөг" хос номоо гаргасан байдаг. 

Ангилал:1975 онд төрсөн
Ангилал:Амьд хүн
Ангилал:Монголчууд
Ангилал:Алдархааны хүн
Ангилал:Монголын зураач
Ангилал:Монголын зохиолч